SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Výročná správa o nástroji stability za rok 2012 /* COM/2013/0563 final */





OBSAH SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Výročná správa o nástroji stability za rok 2012 1........... Úvod.............................................................................................................................. 3 2........... Štruktúra nástroja stability............................................................................................... 3 3........... Implementácia nástroja stability....................................................................................... 5 4........... Prehľad nástroja stability v období rokov 2007 – 2012................................................... 5 5........... Aktuálna situácia nástroja stability v roku 2012................................................................ 7 6........... Reakcie na krízy a na vznikajúce krízy (článok 3 nariadenia o nástroji stability)................. 8 6.1........ Ako nástroj stability reagoval na krízové situácie v roku 2012?........................................ 8 6.2........ Kto sa zapája do opatrení reakcie na krízy v rámci nástroja stability?............................. 10 7........... Pomoc v kontexte stabilných podmienok na spoluprácu (článok 4 nariadenia o nástroji stability) 11 7.1........ Ohrozenia bezpečnosti a ochrany (článok 4 ods. 1 nariadenia o nástroji stability)............ 12 7.2........ Zmierňovanie chemického, biologického, rádiologického a jadrového rizika (CBRN) (článok 4 ods. 2 nariadenia o nástroji stability)......................................................................................................... 14 7.3........ Budovanie kapacít pred začiatkom krízy a po jej skončení (článok 4 ods. 3 nariadenia o nástroji stability) 15 8........... Záver........................................................................................................................... 19 SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Výročná správa o nástroji stability za rok 2012 1. Úvod Po šiestom roku fungovania nástroja stability sa predkladá táto výročná správa Európskemu parlamentu, Rade, Európskemu hospodárskemu a sociálnemu výboru a Výboru regiónov v súlade s príslušnou požiadavkou na podávanie správ stanovenou v článku 23 nariadenia Európskeho parlamentu a Rady (ES) č. 1717/2006 z 15. novembra 2006, ktorým sa ustanovuje nástroj stability[1]. Nástroj stability (IfS) je dôležitý nástroj v právomoci vysokej predstaviteľky/podpredsedníčky Komisie, ktorý jej umožňuje cieliť prostriedky na podporu komplexných prístupov EÚ zameraných na prevenciu, zmierňovanie a riešenie situácií po skončení krízy a bezpečnostných hrozieb po celom svete. Správa poskytuje prehľad, ako bol nástroj stability využívaný v roku 2012. Túto správu dopĺňajú dva pracovné dokumenty útvarov Komisie, ktoré obsahujú komplexné a podrobné aktualizované informácie o: i) naliehavých opatreniach reakcií na krízové situácie v rámci nástroja stability podľa článku 3 nariadenia, ktoré sa začali vykonávať a/alebo sa vykonávali v roku 2012, a ii) dlhodobých programoch nástroja stability podľa článkov 4 ods. 1, 2 a 3 nariadenia. Opatrenia v rámci nástroja stability uvedené v tejto správe uskutočňuje široké spektrum vykonávajúcich orgánov, a to vrátane agentúr OSN, iných medzinárodných a regionálnych orgánov, orgánov členských štátov EÚ, mimovládnych organizácií (MVO) a iných subjektov zastupujúcich občiansku spoločnosť. 2. Štruktúra nástroja stability Nástroj stability je jedným z hlavných nástrojov v oblasti vonkajšej pomoci, ktorý EÚ umožňuje získať vedúcu úlohu, pokiaľ ide o pomoc pri predchádzaní existujúcim alebo vznikajúcim krízovým situáciám na celom svete a pri reakciách na ne. Ako sa uvádza ďalej, v článkoch 3 a 4 nariadenia o nástroji stability sú uvedené druhy činností, pri ktorých možno tento nástroj mobilizovať. V článku 3 sa stanovuje „pomoc pri reakcii na krízové situácie alebo na situácie vznikajúcej krízy“. Tá môže zahŕňať reakcie na závažné politické a konfliktné situácie, veľké prírodné katastrofy[2] a niekedy na zložitú kombináciu obidvoch takýchto udalostí. Keď sa vyskytnú možnosti predísť krízam, zmierniť ich alebo vyriešiť, takáto pomoc v rámci nástroja stability, ktorá je obmedzená na prípady, keď sa bežné nástroje vonkajšej pomoci[3] nemôžu mobilizovať v dostatočnom čase alebo primeraným spôsobom, má formu tzv. opatrení výnimočnej pomoci[4]. Na tieto opatrenia reakcie v niektorých prípadoch nadväzujú následné programy dočasnej reakcie[5]. Opatrenia nástroja stability môžu často dopĺňať humanitárnu pomoc EÚ, ako aj prispievať k prístupu „spojenia podpory, rekonštrukcie a rozvoja“[6]. Opatrenia nástroja stability môžu ďalej dopĺňať operácie a iné opatrenia SBOP EÚ[7], ako aj zásadne prispievať ku komplexnému prístupu EÚ k reakcii na konflikty a krízy. Opatrenia v rámci nástroja stability dopĺňajú bežné nástroje pomoci, ktoré v dôsledku svojho rozsahu pôsobnosti, strategického plánovania a programovacieho cyklu často nie sú vhodné pri reakcii na krízy alebo vznikajúce krízy. Významnou prednosťou súboru nástrojov vonkajšej činnosti EÚ je skutočnosť, že zahŕňa také široké spektrum nástrojov, ktoré Únii umožňuje individuálne reagovať na rôzne situácie. V článku 4 nariadenia o nástroji stability sa stanovuje programovateľná zložka nástroja, ktorá v sebe zahŕňa dlhodobejšie programy nástroja stability zamerané na tieto tri ústredné oblasti: · ohrozenie bezpečnosti a ochrany v nadregionálnom kontexte (článok 4 ods. 1), · zmierňovanie chemického, biologického, rádiologického a jadrového rizika (CBRN) (článok 4 ods. 2) a · budovanie kapacít pred začiatkom krízy a po jej skončení (článok 4 ods. 3)[8]. 3. Implementácia nástroja stability Útvar pre nástroje zahraničnej politiky (Foreign Policy Instruments – FPI) úzko spolupracuje s Európskou službou pre vonkajšiu činnosť (ESVČ), funkčne nezávislým orgánom Európskej únie, ktorý začal svoju činnosť v januári 2011[9]. Obidva útvary patria do sféry riadenia vysokej predstaviteľky/podpredsedníčky Komisie Ashtonovej, pričom FPI patrí do jej právomoci v rámci funkcie podpredsedníčky Európskej komisie. V článku 9 rozhodnutia o vytvorení ESVČ sa stanovuje, že riadenie vonkajšej spolupráce Únie zostáva v právomoci Komisie a vysoká predstaviteľka zabezpečuje celkovú politickú koordináciu nástrojov vonkajšej pomoci vrátane nástroja stability. ESVČ preto poskytuje politické vedenie pre operácie uvedené v článku 3 nástroja stability a podieľa sa na príprave opatrení spolu s FPI, ktorý zodpovedá za vykonávanie dohodnutých činností. ESVČ zabezpečuje aj strategické plánovanie na účely článku 4 prostredníctvom strategických dokumentov a viacročných indikatívnych programov. Zodpovedajúce ročné akčné programy (Annual Action Programmes – AAP) stanovuje a vykonáva GR DEVCO[10] (na účely článku 4 ods. 1 a 2) a FPI (na účely článku 4 ods. 3). Spolupráca medzi Komisiou a ESVČ sa neustále hodnotí, aby sa maximalizovali synergie a vzájomné dopĺňanie a naďalej zlepšovali spôsoby vykonávania nástroja stability. 4. Prehľad nástroja stability v období rokov 2007 – 2012 Po šiestich rokoch od svojho vzniku je nástroj stability dnes už osvedčeným mechanizmom EÚ, ktorý slúži ako potrebný doplnok ku komplexnému prístupu EÚ pri predchádzaní všetkým konfliktom a krízam, pri reakciách na konflikty a krízy na celom svete a pri ich riešení, ako aj pri riešení hrozieb bezpečnosti na vnútroštátnej a regionálnej úrovni a pri budovaní kapacít reakcie na krízy a predchádzanie konfliktom. V období rokov 2007 – 2012 sa z prvku nástroja stability určeného na krátkodobú reakciu na krízy uvoľnilo 872 miliónov EUR na 243 opatrení reakcie na krízy v približne 70 krajinách alebo regiónoch celého sveta. Na obrázku č. 1 sa uvádza geografické pokrytie v období rokov 2007 – 2012. Za to isté obdobie sa uvoľnilo 403,8 milióna EUR na dlhodobý programovateľný prvok nástroja stability určený na opatrenia podľa článku 4 ods. 1, 2 a 3. Na obrázku č. 2 je znázornené, ako boli v tomto období rozdelené finančné zdroje medzi opatrenia reakcie na krízu (článok 3) a dlhodobejšie programy (článok 4). 5. Aktuálna situácia nástroja stability v roku 2012 Z disponibilného a pre nástroj stability plne viazaného rozpočtu na rok 2012 vo výške 286,1 milióna EUR[11] boli pridelené prostriedky rozdelené takto: · 195,8 milióna EUR na krízové situácie alebo vznikajúce krízové situácie (článok 3), · 22 miliónov EUR na reakcie na nadregionálne hrozby (článok 4 ods. 1), · 46,3 milióna EUR na zmierňovanie chemického, biologického, rádiologického a jadrového rizika (CBRN) (článok 4 ods. 2) a · 22 miliónov EUR na predkrízové a pokrízové budovanie kapacít (článok 4 ods. 3). Prostredníctvom pravidelných nót zasielaných Politickému a bezpečnostnému výboru je Rada pravidelne informovaná o plánovaní nových opatrení reakcie na krízové situácie podľa článku 3, ako aj o najnovšom vývoji v realizácii prebiehajúcich opatrení. Pracovná skupina pre konflikty, bezpečnosť a rozvoj patriaca pod výbor Európskeho parlamentu pre zahraničné veci, ktorá bola vytvorená v rámci demokratickej kontroly nástroja stability, zvolala tri zasadnutia so zástupcami útvarov Komisie a ESVČ. Pokiaľ ide o geografické rozloženie, na obrázku č. 3 nižšie je znázornená vysoká úroveň financovania z nástroja stability na podporu riešenia kríz na Blízkom východe a v severnej a subsaharskej Afrike v roku 2012. V nasledujúcich dvoch oddieloch sa uvádzajú konkrétne príklady projektov nástroja stability z roku 2012. 6. Reakcie na krízy a na vznikajúce krízy (článok 3 nariadenia o nástroji stability) 6.1. Ako nástroj stability reagoval na krízové situácie v roku 2012? V roku 2012 riešila EÚ niekoľko závažných kríz vrátane prevratných zmien spôsobených udalosťami arabskej jari v severnej Afrike a na Blízkom východe, ktoré mali priamy vplyv na stabilitu v regióne Sahel. EÚ reagovala aj na krízy v iných častiach sveta, pričom všetky vyžadovali efektívne a včasné zásahy v situácii nestability a/alebo v pokrízovej situácii. Tieto opatrenia mali za úlohu pomôcť pri stabilizovaní krajín a zvýšení ich odolnosti. Úplné podrobnosti všetkých opatrení nástroja stability realizovaných v roku 2012 sú uvedené v pracovnom dokumente útvarov Komisie, ktorý je sprievodným dokumentom k tejto výročnej správe. Na ilustráciu opatrení realizovaných v roku 2012 sú nasledujúce činnosti dôkazom šírky záberu, ako aj veľkého počtu rozdielnych problémov, na ktoré má nástroj stability reagovať na rôznych miestach sveta: · Na jar 2012 prebiehali intenzívne diplomatické snahy o zabránenie vystupňovaniu násilia v Sýrii a strategickou prioritou EÚ bolo rýchle nasadenie misie dohľadu OSN v Sýrii (UNSMIS). Financie z nástroja stability umožnili UNSMIS rýchlo a bezpečne začať operácie, zabezpečilo sa z nich napríklad 25 obrnených vozidiel, ktoré sa mohli okamžite rozmiestniť v Damasku. Po ukončení mandátu UNSMIS ostali niektoré z týchto vozidiel k dispozícii pre osobitného veľvyslanca OSN a Ligy arabských štátov Lachdara Brahímího a jeho skupinu. Podpora z nástroja stability pomohla aj pri organizovaní dvoch podujatí, v Bruseli a Káhire, na ktorých sa stretli členovia opozície s cieľom zjednotiť svoje postoje. V druhej polovici roka sa zvýšil počet osôb, ktoré opustili svoje domovy, a druhý program pomoci v rámci nástroja stability sa využil na podporu orgánom a spoločenstvám v susedných krajinách, do ktorých sa uchýlili utečenci. Pomoc sa poskytuje aj tým, ktorí ostali v Sýrii. · Líbyi sa poskytla pomoc pri budovaní vnútroštátnych kapacít reakcie na krízové situácie s cieľom chrániť zraniteľné skupiny obyvateľstva a odstrániť nevybuchnutú muníciu. Ďalšia pomoc sa poskytla na vyhodnotenie potrieb integrovaného riadenia hraníc, čím sa pripravila následná výskumná misia (SZBP). Toto opatrenie pomôže nielen Líbyi, ale aj celému regiónu Sahel riešiť situáciu v oblasti obchodovania s ľuďmi a nelegálneho obchodovania so zbraňami. · Voľby často predstavujú najdôležitejší krok na ceste k zotaveniu z kríz a v roku 2012 patrili voľby k najčastejšej téme konfliktných oblastí v najrôznejších regiónoch. Začali sa projekty v Guinei-Bissau, Togu, Burkine Faso, Zimbabwe, na Madagaskare, v Keni, Pakistane, Afganistane a na Haiti. Tieto opatrenia volebnej pomoci sú zamerané najmä na pomoc mimo oblasti už predpokladaných volebných cyklov. Takéto opatrenia na predchádzanie konfliktom pripravili pôdu aj pre spoluprácu so všeobecnejšími stratégiami a inými nástrojmi EÚ. · Na začiatku roka 2012 dostala EÚ žiadosť o podporu snáh OSN pri riešení vystupňovania napätia medzi irackou vládou a obyvateľmi tábora Ašraf, z ktorých mnohí mali kontakty na Iránskych ľudových mudžahedínov. Rýchla mobilizácia prostriedkov z nástroja stabilizácie umožnila realizáciu kompromisného riešenia. Na konci roka 2012 boli bývalí obyvatelia tábora Ašraf presídlení do nového zariadenia a začali sa konania na ich trvalé presídlenie mimo Iraku. Počas pretrvávajúceho napätia pomohli financie z nástroja stability nájsť irackej vláde, bývalým obyvateľom tábora Ašraf a medzinárodnému spoločenstvu trvalé riešenie. · V roku 2012 pokročili politické zmeny v Jemene napriek prekážkam a prostredníctvom nástroja stability pomohla EÚ spolu s OSN a Svetovou bankou jemenským politikom vymedziť potreby krajiny po nedávnom konflikte. Jemenská dočasná vláda určila ako prioritu reformy v oblasti civilnej bezpečnosti, aby sa zabezpečila náležitá reakcia bezpečnostných služieb na úlohy v oblasti bezpečnostných potrieb verejnosti. Pomoc z nástroja stability umožnila vytvoriť a navrhnúť jemenské plány reforiem. · V regióne Sahel sa na základe regionálneho prístupu využil nástroj stability na riešenie prevládajúcich bezpečnostných problémov. Na začiatku roka 2012 bolo odsúhlasené opatrenie na zmiernenie dôsledkov líbyjskej krízy na severné regióny Nigeru a Mali. Po vojenskom prevrate v Mali z 22. marca 2012 sa podpora zvýšila a rozšírila aj na ďalšie oblasti Nigeru postihnuté krízou v Mali. V Čade a v Líbyi sa okrem toho realizovali programy odmínovania, ktorých cieľom bolo prispieť k stabilizácii regiónu a zabezpečiť prístup bezpečnostných zložiek do zamínovaných oblastí, ktoré sú často bezpečným útočiskom pre nelegálnych obchodníkov a teroristov. Všetky tieto zásahy sú plne v súlade s komplexnou stratégiou EÚ pre bezpečnosť a rozvoj v regióne Sahel a dopĺňajú ďalšie prebiehajúce snahy v tomto regióne realizované v rámci rôznych nástrojov EÚ vrátane činností SZBP. · V subsaharskej Afrike sa z nástroja stability poskytla pomoc na pilotné projekty stabilizácie a rýchlej obnovy v Somálsku, ako aj na pomoc pri demobilizácii zložiek v Stredoafrickej republike (SAR). V SAR sa poskytla pomoc v oblasti sociálno-hospodárskej reintegrácie 5 000 demobilizovaných vojakov národných ozbrojených síl, ako aj v oblasti odmínovania a odstraňovania nevybuchnutej munície na severe a východe krajiny (hoci táto činnosť musela byť z dôvodu následných udalostí prerušená). · Snahy o budovanie mieru v Nigérii a Burundi vyžadovali konsolidovanú pomoc na posilnenie mieru a riešenia konfliktov, ako aj na boj s nezamestnanosťou mladých v nigérijskom štáte Plateau. Príspevok k budovaniu mieru a predchádzaniu konfliktom v Nigérii je mimoriadne dôležitý, lebo vzhľadom na bezpečnostnú situáciu predstavuje štát Plateau úrodnú pôdu pre extrémistické skupiny, ako napríklad Boko Haram, ktoré sa snažia rozširovať svoju činnosť na celý región. Pomoc z nástroja stability prispela aj k snahám o udržanie mieru v Burundi. · V apríli 2012 sa z nástroja stability poskytla všeobecná pomoc reformnému procesu v Mjanmarsku/Barme, a to vrátane odbornej pomoci a poradenstva štátnym ministerstvám. Ďalšia pomoc sa poskytla v októbri na zriadenie Mjanmarského mierového centra, ktoré má koordinovať skupiny rokujúce o mieri a slúžiť ako otvorená platforma na dialóg medzi rôznymi zúčastnenými stranami. Zabezpečuje aj informovanosť a zapojenie širokej národnej a medzinárodnej verejnosti do mierového procesu, ako aj prebiehajúcu spoluprácu v oblasti pomoci poskytovanej miestnymi a medzinárodnými subjektmi. Táto počiatočná pomoc pripravila pôdu pre komplexný program pomoci z nástroja stability pre mjanmarský/barmský mierový proces do roku 2013 vrátane štrukturálnej a operačnej podpory Mjanmarskému mierovému centru. Ďalšia činnosť v rámci nástroja stability zameraná na zmiernenie hrozby mín pomôže medzinárodne presídleným osobám a utečencom a bude predstavovať predpoklad sociálno-hospodárskeho rozvoja vo viacerých etnických oblastiach Mjanmarska/Barmy. · Na Filipínach je nástroj stability súčasťou rozsiahleho zapojenia EÚ do mierového procesu v Mindanao už od roku 2010. Filipínska vláda a organizácia MILF (Islamský front oslobodenia Moroov) požiadali EÚ, aby zohrávala ústrednú úlohu pri pomoci rokovacím stranám a úlohu sprostredkovateľa mierových rokovaní a aby monitorovala dodržiavanie už dosiahnutých dohôd. V polovici roka 2012 EÚ obnovila svoj záväzok mierovému procesu vo forme následných činností nástroja stability. Tým sa umožnila nepretržitá podpora sprostredkovateľských/monitorovacích štruktúr, ktorá však bola dostatočne flexibilná na to, aby sa v jej rámci realizovali následné činnosti aj po dosiahnutí dohody. V súčasnosti sa vyhodnocujú všetky dôsledky významnej mierovej dohody dosiahnutej v októbri 2012 a pomoc z nástroja stability môže byť čiastočne presmerovaná na ďalšie činnosti upevnenia mieru. Vďaka tomuto úspechu sa v súčasnosti sprostredkovanie a monitorovanie na Filipínach považuje za účinný model, ktorý sa môže použiť aj pri iných konfliktoch, najmä v danom regióne. Z nástroja stability sa financuje napríklad informovanie partnerov v Mjanmarsku/Barme zo strany Filipíncov. · Na americkom kontinente prinieslo nádej na ukončenie pol storočia trvajúceho konfliktu oznámenie o mierových rozhovoroch v Kolumbii z augusta 2012. Na dosiahnutie mierovej dohody bude najdôležitejšia schopnosť kolumbijských orgánov riešiť obavy obetí zneužívania, a najmä obavy tých, ktorí prišli o pôdu. V októbri 2012 sa začalo realizovať nové opatrenie nástroja stability zároveň s mierovými rozhovormi v Havane, ktoré kolumbijským orgánom pomôže účinnejšie realizovať najnovšie právne predpisy na ochranu práv obetí (zákon č. 1448). K ďalším opatreniam v regióne patrili podpora riešenia základných príčin konfliktu v Bolívii a medzištátnych rozhovorov medzi Guatemalou a Belize. · Programy dočasnej reakcie nástroja stability vychádzajúce z predchádzajúcich opatrení výnimočnej pomoci pozitívne ohodnotili členské štáty EÚ vo výbore pre nástroj stability, takže môže pokračovať pomoc v oblasti pripravenosti na katastrofy na Haiti, podpora mierového riešenia konfliktu v Náhornom Karabachu, stabilizácia odtrhnutých regiónov Gruzínska a podpora osobitného tribunálu pre Libanon. 6.2. Kto sa zapája do opatrení reakcie na krízy v rámci nástroja stability? Opatrenia reakcie na krízy v rámci nástroja stability sa pripravujú v úzkej spolupráci s rozmanitými partnermi: inštitúciami EÚ, členskými štátmi EÚ, občianskou spoločnosťou, verejnou správou, tretími krajinami a ďalšími partnermi. Ústrednú úlohu zohrávajú delegácie EÚ, ktoré zabezpečujú včasné varovanie a pripravujú počiatočné koncepcie a možnosti, ako reagovať. V roku 2012 boli naďalej miestnou realizáciou väčšiny nových opatrení na základe subdelegovania[12] poverené delegácie EÚ v dotknutých krajinách, keďže pochopenie miestnych potrieb a požiadaviek má pre úspech opatrení zásadný význam. Vďaka tomu je možné zmluvy s vykonávajúcimi orgánmi včas prerokovať a zblízka sledovať vykonávanie týchto často citlivých projektov. Preto boli v roku 2012 delegácie EÚ zodpovedné za 62 % záväzkov a 80 % platieb v rámci nástroja stability. Na obrázku č. 4 nižšie sú znázornení rozmanití realizační partneri nástroja stability poverení vykonávaním opatrení reakcie na krízu podľa článku 3 v rokoch 2007 – 2012. Neštátne subjekty vyčerpali 47 % rozpočtu nástroja stability, z čoho 23 % tvorili MVO. Partneri OSN ostávajú, samozrejme, vzhľadom na svoju odbornosť a výraznú prítomnosť v krajine, ktorá im umožňuje rýchlo reagovať pomocou pevných miestnych sietí v nestabilných prostrediach, v ktorých sa realizujú reakcie na krízu v rámci nástroja stability, významnými realizačnými partnermi. 7. Pomoc v kontexte stabilných podmienok na spoluprácu (článok 4 nariadenia o nástroji stability) V zmysle článku 4 Komisia v kontexte stabilných podmienok pre spoluprácu zabezpečuje prípravu ročných programov a riadenia pomoci. Ročné akčné programy v rámci nástroja stability na rok 2012 boli prijaté takto: článok 4 ods. 1 (ohrozenia bezpečnosti a iné ohrozenia verejného poriadku) v septembri 2012, článok 4 ods. 2 (zmierňovanie chemického, biologického, rádiologického a jadrového rizika) v auguste 2012 a článok 4 ods. 3 (budovanie kapacít pred začiatkom krízy a po jej skončení) v marci 2012. Podrobné aktualizované informácie o realizácii činností podľa článku 4 ods. 1, 2 a 3 sa uvádzajú v pracovnom dokumente II útvarov Komisie, ktorý je sprievodným dokumentom tejto výročnej správy. 7.1. Ohrozenia bezpečnosti a ochrany (článok 4 ods. 1 nariadenia o nástroji stability) Programy navrhnuté v súvislosti s nadregionálnymi hrozbami po dôkladnej konzultácii s prijímajúcimi krajinami sa zameriavajú na budovanie kapacít. Spravidla sa bezpečnostné kapacity posilňujú na vnútroštátnej a regionálnej úrovni s cieľom umožniť účinnú globálnu a nadregionálnu spoluprácu. Na základe individuálne prispôsobeného prístupu sa v určitom regióne zistia kľúčové krajiny, ako aj kapacity miestnych subjektov presadzovania práva a bezpečnostných útvarov, ktoré sa posilňujú vytvorením alebo posilnením špecializovaných medzirezortných zložiek. Tam, kde je to možné, sa využitím existujúcich štruktúr následne vytvoria funkcie regionálnej koordinácie s cieľom posilniť regionálnu a nadregionálnu spoluprácu. Podpora využívania informácií sa uskutočňuje prostredníctvom regionálnych informačných systémov. Pokrývajú rozmanité oblasti: riešenie nelegálneho obchodu a organizovanej trestnej činnosti na kokaínových a heroínových trasách, nelegálny obchod s ručnými zbraňami a výbušnými látkami, zvýšenie námornej bezpečnosti a ochrany na kľúčových námorných trasách a budovanie kapacít v regiónoch postihnutých terorizmom. Na opatrenia v uvedených oblastiach bolo v roku 2012 vyčlenených 22 miliónov EUR vo viazaných rozpočtových prostriedkoch, pričom platobné rozpočtové prostriedky boli v celkovom objeme približne 14,2 milióna EUR. Prostredníctvom mechanizmu odbornej podpory (Expert Support Facility – ESF)[13] bolo do konca roku 2012 z odbornej verejnosti alebo poloverejných organizácií v členských štátoch EÚ prijatých viac ako 100 odborníkov, ktorí spojili sily a poskytli svoje osobitné vedomosti, odborné poznatky a technické vstupy v záujme hľadania a podrobného plánovania opatrení nástroja stability. To zahŕňalo ročný akčný program na rok 2013, ako aj vytvorenie podmienok na plnohodnotnú realizáciu opatrení, o ktorých sa rozhodlo v rámci predchádzajúcich ročných akčných programov. Týka sa to týchto významných oblastí: · Na konci roka 2012 boli v rámci programu kokaínovej cesty v programe AIRCOP zriadené tri spoločné pracovné skupiny pre blokovanie na letiskách (Joint Airport Interdiction Task Forces), a to v Kapverdoch, Senegale a v Togu, ktoré boli zamerané na boj proti organizovanej trestnej činnosti na kokaínovej ceste. Začal sa aj nový projekt zavedenia regionálneho policajného informačného systému v západnej Afrike (WAPIS I, 2,2 milióna EUR v roku 2012) a v ďalšej zmluve sa potvrdil stály záväzok EÚ v oblasti predchádzania zneužívaniu prekurzorov na výrobu drog v Latinskej Amerike a Karibiku (PRELAC II, 3 milióny EUR v roku 2012). Bola podpísaná aj zmluva na projekt proti praniu špinavých peňazí v západnej Afrike zameraná na nebankové finančné a určené nefinančné podniky a profesie v Ghane, Nigérii, Senegale a Kapverdoch (1,8 milióna v roku 2012). · V desiatich krajinách vrátane Iránu, Pakistanu a Afganistanu pokračovala práca na podporu boja proti organizovanému zločinu na heroínovej ceste. · Program kľúčových námorných trás v objeme 16,5 milióna EUR (2 milióny EUR v roku 2012) zahŕňa 17 pobrežných krajín západného Indického oceánu, juhovýchodnej Ázie a Guinejského zálivu. Tento program zlepšuje schopnosť vzájomného poskytovania informácií a presadzovanie námorného práva v pobrežných štátoch a jeho cieľom je dosiahnuť bezpečnejšiu námornú dopravu zameraním na boj proti pirátstvu a ozbrojeným lúpežiam na mori. · Cieľom viacerých projektov je prevencia a boj proti terorizmu, čo sa realizuje prispievaním k celosvetovému protiteroristickému úsiliu, ako aj uskutočňovaním stratégie OSN. V roku 2012 pokračovala realizácia projektu boja proti terorizmu v regióne Sahel s množstvom zásahov v oblasti budovania kapacít zameraných na Niger a Mauritániu, ako aj snahy zamerané na posilnenie regionálnej spolupráce v tejto oblasti. Začala sa vypracúvať štúdia o organizácii Boko Haram sídliacej v Nigérii. Cieľom spolupráce s Pakistanom je zlepšiť systém trestného súdnictva v Pandžábe a v juhovýchodnej Ázii sa nástroj stability podieľa na spoločnej protiteroristickej iniciatíve EÚ – Úradu OSN pre drogy a kriminalitu (EU-UNODC) vo výške 2 milióny EUR. · Pomerne novým prejavom súčasných globálnych a nadregionálnych hrozieb je počítačová kriminalita, ktorú už nemožno účinne riešiť bez zohľadnenia jej virtuálneho rozmeru. V roku 2012 sa začala príprava projektu v rozsahu 3 milióny EUR s Radou Európy určeného na podporu pristúpenia k tzv. budapeštianskemu dohovoru a jeho vykonávania a s tým súvisiaceho budovania kapacít orgánov presadzovania práva a súdnych orgánov v cieľových krajinách. Vzhľadom na to, že najdôležitejšie infraštruktúrne operačné systémy sú sieťovo prepojené, by mohli mať prípadné destabilizačné účinky kybernetického útoku alebo veľkého výpadku kľúčových sietí informačných a komunikačných technológií zničujúce následky. Na podklade týchto skutočností sa bude kybernetickou bezpečnosťou zaoberať nástroj stability (1,5 milióna EUR viazaných na nadregionálnu spoluprácu, ako aj na implementáciu medzinárodných noriem v oblastiach informovanosti o rizikách, analýzy zraniteľnosti, pripravenosti na núdzové situácie, riadenia výstrahy a následkov). · Závažnú hrozbu pre verejné zdravie a bezpečnosť predstavujú falšované lieky, lebo zvyčajne obsahujú zložky, ktoré sú zlej kvality alebo v nesprávnych dávkach alebo jednoducho neúčinné, a v niektorých prípadoch dokonca toxické. Hoci má táto hrozba globálny charakter, sú jej vystavené predovšetkým rozvojové krajiny. Bolo vyčlenených 4,2 milióna EUR na posilnenie právneho rámca – najmä prostredníctvom dohovoru MEDICRIME –, ako aj kapacít na vyhľadávanie a rozbor podozrivých liekov a napokon kapacity na policajné vyšetrovanie a trestné súdnictvo na účely narušenia a rozloženia globalizovaných zločineckých sietí). · Na účely boja s nezákonným akumulovaním a obchodovaním s ručnými a ľahkými zbraňami (ďalej len „RĽZ“) a podpory koordinácie a realizácie medzinárodných a regionálnych nástrojov týkajúcich sa RĽZ boli podpísané nové projekty s Regionálnym centrom pre ručné a ľahké zbrane (RECSA, 2,7 milióna EUR), Bezpečnostným výborom Stredoamerického integračného systému (SICA, 2,3 milióna EUR) a INTERPOL-om (1,5 milióna EUR na systém iARMS). Tieto činnosti predstavujú doplnok k prebiehajúcim prácam v oblasti RĽZ podporovaným nástrojom stability v subsaharskej Afrike a Južnej Amerike. 7.2. Zmierňovanie chemického, biologického, rádiologického a jadrového rizika (CBRN) (článok 4 ods. 2 nariadenia o nástroji stability) Z historického hľadiska sa činnosti vo väčšine oblastí sústreďovali na bývalý Sovietsky zväz. V roku 2010 sa vyvinulo úsilie o rozšírenie zemepisného pokrytia tohto programu. Jeho pokrytie sa rozšírilo na oblasť Stredozemného mora, Blízky východ, Perzský záliv, juhovýchodnú Áziu, Strednú Áziu, Zakaukazsko a Afriku. Popri krajinách bývalého Sovietskeho zväzu bolo do programu zapojených viac než 60 krajín. Program zmierňovania chemického, biologického, rádiologického a jadrového rizika zahŕňa riziká týkajúce sa záležitostí náhodného, prirodzeného alebo zlomyseľného použitia chemického, biologického, rádiologického a jadrového materiálu a zameriava sa na zvyšovanie kultúry bezpečnosti šírením najlepších postupov a zvyšovaním všeobecnej úrovne informovanosti v oblasti bezpečnosti a ochrany. Do roku 2010 boli rôzne oblasti pokryté samostatne[14]. Centrá excelentnosti CBRN, ktoré EÚ v rámci nástroja stability vytvára po celom svete, od roku 2010 postupne poskytujú jednotnú a integrovanú platformu pre opatrenia uskutočňované vo všetkých uvedených oblastiach monitorovania hraníc/nezákonného obchodovania, kontroly vývozu, biologickej bezpečnosti a biologickej ochrany atď. vrátane opatrení civilnej ochrany (núdzové plánovanie, pripravenosť a reakcie na krízy). Tieto centrá excelentnosti majú za cieľ zlepšiť politiky zmierňovania chemických, biologických, rádiologických a jadrových rizík vypracovaním individuálne prispôsobených súborov pomoci (13 opatrení v hodnote 19 miliónov EUR ). Tie budú predstavovať významný nástroj budovania kapacít a rozvoja jednotných regionálnych politík, ako aj posilňovania spolupráce vnútroštátnych a regionálnych spôsobilostí v tejto oblasti. V roku 2012 EÚ zriadila centrá excelentnosti v juhovýchodnej Ázii (Filipíny), juhovýchodnej Európe/Zakaukazsku/na Ukrajine (Gruzínsko), v severnej Afrike (Alžírsko), na atlantickom pobreží Afriky (Maroko), na Blízkom východe (Jordánsko) a vo východnej a strednej Afrike (Keňa). Prvých päť miestnych regionálnych sekretariátov centier excelentnosti začalo fungovať na konci roku 2011 a začiatkom roku 2012. Okrem toho sa vytvorili kontakty so Strednou Áziou a krajinami Rady pre spoluprácu v Perzskom zálive. Ďalšie podporované oblasti: · Činnosti pomoci a spolupráce pri kontrole vývozu tovaru dvojakého využitia, ktoré viedli k úspešnému vykonávaniu programov vo viac ako 28 štátoch celého sveta. Posilnila sa spolupráca s programom kontroly vývozu EXBS USA[15]. Rozšírenie a posilnenie týchto činností na Blízkom východe sa predpokladá v druhej polovici roka 2013. · Podpora na rekvalifikáciu a alternatívne zamestnanie bývalých vedcov a inžinierov v oblasti zbrojárstva s pôvodom v krajinách bývalého Sovietskeho zväzu pokračovala prostredníctvom vyčlenených centier STCU a ISTC. · Boj proti nezákonnému obchodovaniu s chemickými, biologickými, rádiologickými a jadrovými materiálmi a proti nekalým finančným postupom pokračuje akciami v Strednej Ázii, juhovýchodnej Ázii a severnej Afrike. Podpísala sa zmluva s Medzinárodnou agentúrou pre atómovú energiu (MAAE) na poskytnutie podpory novému laboratóriu jadrových materiálov, ktoré majú využívať analytické služby oddelenia bezpečnostných opatrení agentúry MAAE v Seibersdorfe v Rakúsku (5 miliónov EUR v roku 2012). 7.3. Budovanie kapacít pred začiatkom krízy a po jej skončení (článok 4 ods. 3 nariadenia o nástroji stability) Prijatím ročného akčného programu v marci 2012 pre prvok nástroja stability Budovanie kapacít pred začiatkom krízy a po jej skončení[16] sa niekoľko kľúčových prvkov novej stratégie na roky 2012 – 2013 premenilo na konkrétne činy. Šesť akcií ročného akčného programu na rok 2012 je zoskupených do štyroch tematických oblastí[17]. Vychádzajú z predchádzajúcej práce a predvídajú zapojenie organizácií občianskej spoločnosti, regionálnych a medzinárodných organizácií a členských štátov EÚ ako realizačných partnerov. Slúžia aj na poskytovanie praktických účinkov pre závery Rady v oblasti predchádzania konfliktom[18]. Predovšetkým sa týkajú prípravy nástrojov a prístupov na predchádzanie konfliktom a zameriavajú sa na včasné varovanie, analýzu rizík konfliktov, sprostredkovanie a prierezové otázky, ako sú rodové otázky a ľudské práva vo všetkých oblastiach krátkodobých a dlhodobých vonkajších činností. V roku 2012 sa pripravilo približne 60 projektov pozostávajúcich z prebiehajúcich aj nových činností určených na budovanie kapacít na pripravenosť na krízy a budovanie mieru v situáciách pred krízou a po nej. V ďalšej časti sa uvádzajú niektoré výsledky partnerstva na budovanie mieru z roku 2012. Úplné podrobnosti sa nachádzajú v pracovnom dokumente útvarov Komisie II: · Dialóg s občianskou spoločnosťou: Sieť pre dialóg s občianskou spoločnosťou[19] predstavuje cenné fórum na dialóg o otázkach budovania mieru medzi politickými činiteľmi EÚ a neštátnymi subjektmi. V roku 2012 sa uskutočnilo jedenásť stretnutí týkajúcich sa rôznych tém a tém zameraných na konkrétne krajiny (vrátane Sýrie, Líbye a Mali) s cieľom poskytnúť EÚ vstupné informácie na tvorbu politík. Od roku 2010 sa v rámci tejto činnosti pripravilo približne 50 výstupov v podobe správ, základných dokumentov, krátkych odporúčaní/dokumentov venovaných hlavným bodom, prehľadov literatúry a školiacich materiálov pre zúčastnené strany občianskej spoločnosti a politických činiteľov. Jej úspech vyústil aj do vedľajšieho projektu financovaného z programu Európskej únie Európa pre občanov[20] a ďalšiu významnú kontinuitu zabezpečí fáza II Siete pre dialóg s občianskou spoločnosťou v rámci ročného akčného programu na rok 2013. · Budovanie kapacít neštátnych subjektov vnútri krajiny: Odsúhlasila sa pomoc vo výške 8,5 milióna EUR pre nasledujúce projekty riadené delegáciami EÚ v Brazílii, Salvadore, Nikarague, na Haiti, v Konžskej demokratickej republike, Indii a Kirgizsku. Tieto projekty vytvárajú kapacity pre subjekty občianskej spoločnosti na miestnej úrovni v najrôznejších záležitostiach týkajúcich sa budovania mieru: ženy, mier a bezpečnosť; deti, mládež, mier a bezpečnosť; sprostredkovanie, dialóg a prechodná justícia; zmena klímy, prírodné zdroje a konflikt. Týmto pokračuje podobná pomoc poskytovaná v rámci predchádzajúcich ročných akčných programov, z ktorých sa už financovali projekty neštátnych subjektov v 14 krajinách[21]. · Sprostredkovanie a dialóg: Spolupráca s Úradom Rozvojového programu OSN (UNDP) pre prevenciu kríz a obnovu (BCRP) v oblasti zavádzania udržateľných vnútroštátnych mechanizmov vnútorného sprostredkovania a riadenia konfliktov začala prinášať hmatateľné výsledky[22]. Školenie s cieľom zapojiť sa do činností sprostredkovania, ako aj poskytovať ďalšie následné školenia svojim vnútroštátnym partnerom v daných oblastiach, sa poskytlo štátnym subjektom z rôznych politických strán a občianskej spoločnosti v Bolívii, Čade, na Maldivách, v Nepále, Ghane, Guyane a Mauritánii. EÚ podporovala aj zriadenie troch pozícií v pohotovostnom tíme odborníkov na sprostredkovanie patriacom pod oddelenie mediačnej podpory (Mediation Support Unit – MSU) odboru pre politické záležitosti (Department for Political Affairs – DPA) OSN. Tento tím, ktorý je možné kdekoľvek na svete nasadiť do 72 hodín, poskytol v roku 2012 odborné poznatky pri snahách o sprostredkovanie uskutočňovaných OSN a členským štátmi OSN, ako aj inými medzinárodnými, regionálnymi a subregionálnymi organizáciami na mnohých miestach, napríklad v Keni, Alžírsku, Iraku, Stredoafrickej republike, Togu, Libanone, Gabone a na Fidži. Oddelenie mediačnej podpory vybralo aj 12 hlavných sprostredkovateľov z mediačného zoznamu, ktorí budú v roku 2013 vymenovaní a vyškolení za vedúcich sprostredkovateľov pre procesy OSN. · Budovanie mieru a ľudské práva so zameraním na mládež a ženy: V Kosove[23] sa v rámci nástroja stability pokračovalo v podpore udržateľného mieru, a to povzbudzovaním mládeže, aby sa zapojila do aktivizmu občianskej spoločnosti, a podporou ich politickej účasti. V roku 2012 boli činnosti mládeže v oblasti predchádzania konfliktom v rámci kosovskej skupiny na predchádzanie konfliktom zamerané na financovanie občianskej spoločnosti na úrovni komunity, sociálne činnosti a účasť mládeže na tvorbe politík, najmä v zmiešaných oblastiach komunít. Viac než 17 organizácií občianskej spoločnosti využilo 21 prispôsobených školení v oblastiach ako predchádzanie konfliktom, zručnosti pri presadzovaní záujmov a metodika získavania financovania. Vo februári 2012 sa začal realizovať prvý program partnerstva medzi EÚ, orgánom OSN pre rovnosť žien a mužov a Rozvojovým programom OSN zameraný na účasť žien na činnostiach budovania mieru a činnostiach po konflikte. Program sa skladá z množstva iniciatív, napríklad: deň otvorených dverí venovaný prístupu žien k justícii v Libérii za prítomnosti osobitného splnomocnenca generálneho tajomníka OSN; príprava online kampane v Kosove venovanej 16 dňom aktivizmu proti násiliu páchanému na ženách a začatie mikrograntových programov pre miestnu občiansku spoločnosť; organizácia dňa otvorených dverí vo Východnom Timore zameraného na posilnenie ekonomického postavenia žien. · Včasné varovanie a prechádzanie konfliktom: V spolupráci so Spoločným výskumným centrom EÚ a v rámci stratégie EÚ – Afrika sa z nástroja stability naďalej poskytovala odborná a vedecká pomoc kontinentálnemu systému včasného varovania v Africkej únii, pričom sa poskytovali spoľahlivé a aktuálne informácie o možných a aktuálnych konfliktoch a pokonfliktných situáciách. Okrem toho Medzinárodná krízová skupina, organizácia International Alert a organizácia Safeworld/Conciliation Resources realizovali tri činnosti vychádzajúce z odbornej analýzy expertov s prispením vnútroštátnych politických špičiek, miestnych analýz a perspektív spoločenstiev ovplyvnených konfliktom, čím sa vytvoril lepší prístup k predchádzaniu konfliktom priamo na mieste a k prístupom riešenia pre zúčastnené strany z EÚ. Spolupráca s nadáciou Kvinna til Kvinna priniesla miestnu analýzu úlohy žien v mierovom procese a mierových rokovaniach, ako sa to predpokladalo v rezolúcii Bezpečnostnej rady OSN č. 1325, ktorej výsledky sa predstavili v októbri na osobitnej konferencii v Európskom parlamente a v ktorej sa určili možnosti posilnenia úlohy žien pri predchádzaní konfliktom a budovaní mieru. · Prírodné zdroje a konflikt: V roku 2012 sa v rámci partnerstva EÚ a OSN pre pôdne a prírodné zdroje a konflikty uverejnila Praktická príručka a usmernenie na predchádzanie konfliktom týkajúcich sa pôdnych a prírodných zdrojov a ich riadenie, ako aj nová príručka v oblasti výskumu a školení zameraná na úlohu hospodárskej politiky a predchádzania konfliktom v krajinách bohatých na prírodné zdroje. Táto príručka bola predstavená na 67. zasadnutí Valného zhromaždenia OSN[24] a slúžila ako inšpirácia na vypracovanie rezolúcie Valného zhromaždenia týkajúcej sa podpory „transparentnosti v hodnotovom reťazci prírodných zdrojov s cieľom zvýšiť inkluzívny a udržateľný rast“. Okrem toho sa v rámci partnerstva poskytli osobitné školenia týkajúce sa pôdnych a prírodných zdrojov na množstve medzinárodných podujatí. V Afganistane boli na pomoc vláde v oblasti obhospodarovania prírodných zdrojov a pôdy v súvislosti s programami na rok 2013 zavedené odborné poznatky z viacerých odborov. · Odzbrojenie, demobilizácia a reintegrácia: V kontexte pomoci Medzirezortnej pracovnej skupine OSN pre odzbrojenie, demobilizáciu a reintegráciu (IAWG-DDR) umožnila pomoc z nástroja stability uskutočnenie niekoľkých školení v oblasti odzbrojenia, demobilizácie a reintegrácie pre pracovníkov a partnerov OSN, okrem iného školení týkajúcich sa odzbrojenia, demobilizácie a reintegrácie a rodu, školení školiteľov v tejto oblasti, školení v oblasti hospodárskej reintegrácie mládeže a detí, ako aj online kurzov. Okrem toho sa v Nepále, Južnom Sudáne a Pobreží Slonoviny financovali školenia v oblasti odzbrojenia, demobilizácie a reintegrácie zamerané na konkrétne krajiny a spustili pilotné nástroje na hodnotenie školení. Zriadilo sa verejne dostupné online informačné centrum[25] pre otázky odzbrojovania, demobilizácie a reintegrácie a platforma na výmenu informácií pre realizátorov. Ďalšia podpora efektívneho fungovania sekretariátu IAWG-DDR umožnila lepšiu koordináciu a združovanie zdrojov týkajúcich sa procesov odzbrojovania, demobilizácie a reintegrácie v rámci systému OSN aj mimo neho. · Policajné a civilné stabilizačné misie: V rámci programu Nová európska iniciatíva odbornej prípravy v oblasti civilného krízového riadenia (Europe’s New Training Initiative for Civilian Crisis Management – ENTRi) sa v roku 2012 posilnili schopnosti pracovníkov nasadených a pracujúcich v medzinárodných misiách civilného krízového riadenia a súčasne podporila interoperabilita a harmonizácia prístupov 13 zapojených partnerov k odbornej príprave. V druhom roku činnosti sa v rámci programu ENTRi zorganizovalo 19 kurzov pred nasadením a osobitných kurzov pre 407 odborníkov 53 národností. Okrem realizácie školení pracoval program ENTRi aj na harmonizácii kurzov a zriadení medzinárodných sietí pre školenia v oblasti civilného krízového riadenia, a to v spolupráci so svojimi pridruženými partnermi OBSE a OSN. Ponúkal aj certifikáciu na štandardizáciu celkovej kvality kurzov poskytovaných v rámci európskych školiacich inštitúcií. Tento proces certifikácie vychádza z predchádzajúcich skúseností podobných rámcov a zameriava sa na obsah kurzu, ako aj na metodiku školení. Na základe úspechu predchádzajúceho školiaceho programu EÚ pre policajné zbory podporil program školení pre európske policajné zbory (EUPST) budovanie kapacít policajných zborov z krajín EÚ aj mimo nej, ktoré sa podieľali na stabilizačných misiách EÚ a Africkej únie. V prvom roku činnosti sa v rámci školenia v civilnom školiacom centre polície v španielskom Logroñe vyškolilo 301 príslušníkov polície z členských štátov EÚ a Africkej únie (a tiež z Kanady, Chorvátska a Turecka). 8. Záver Opatrenia nástroja stability realizované v roku 2012, ktoré dopĺňali ostatné akcie EÚ v rámci geografických a tematických nástrojov v oblasti rozvojovej politiky, humanitárnej pomoci a misií SBOP, výrazne prispeli k úsiliu EÚ o zachovanie mieru, predchádzanie konfliktom a posilnenie medzinárodnej bezpečnosti v súlade s článkom 21 Zmluvy o Európskej únii. V tomto zmysle umožnili najrôznejšie zásahy v rámci nástroja stability významné a viditeľné reakcie EÚ na množstvo krízových situácií na celom svete. Tieto výzvy v roku 2012 zahŕňali výzvy spojené s vplyvom arabskej jari na región Blízkeho východu a severnej Afriky, ktorá už dva roky nielen formuje budúcnosť celého regiónu, ale má dôsledky aj ďaleko za hranicami týchto krajín, ako aj so zložitou situáciou v subsaharskej Afrike a v Ázii[26]. Nástroj stability bude naďalej kľúčovým nástrojom EÚ pri poskytovaní jedinečnej rýchlej a zacielenej reakcie v týchto krajinách a regiónoch pri snahe o prekonanie prekážok, ktorým čelia pri zabezpečovaní mieru a stability. Vzhľadom na trvajúcu politickú nestabilitu a zvyšujúci sa počet prírodných katastrof v mnohých častiach sveta je mimoriadne dôležité pokračovať v účinnom a efektívnom nasadzovaní dostupných nástrojov EÚ. V tejto súvislosti musí EÚ zabezpečiť, aby sa opatrenia v rámci nástroja stability nasadzovali ako súčasť celkového cyklu predchádzania krízam, reakcií na krízy a opatrení na budovanie mieru. Strategický prístup uplatňovaný pri programovaní dlhodobých opatrení nástroja stability však už začal prinášať výsledky v podobe silnejších väzieb s kľúčovými subjektmi v rôznych regiónoch a výkonnejších platforiem, z ktorých sa realizujú činnosti krízových reakcií. Práve táto dynamika efektívneho predchádzania konfliktom môže v budúcnosti zmierniť nutnosť krízových reakcií a zásahov. [1] Ú. v. EÚ L 327, 24.11.2006, s. 1. [2] V prípadoch, keď môže nástroj stability doplniť úlohu humanitárnej pomoci a civilnej ochrany EÚ, ho poskytuje alebo koordinuje GR ECHO (Humanitárna pomoc a civilná ochrana). [3] Nástroj predvstupovej pomoci (IPA), nástroj európskeho susedstva a partnerstva (ENPI), nástroj financovania rozvojovej spolupráce (DCI), Európsky rozvojový fond (ERF), európsky nástroj pre demokraciu a ľudské práva (EIDHR) atď. [4] Maximálna dĺžka trvania je 18 mesiacov s urýchleným postupom prijímania a realizácie programov v objeme menej ako 20 miliónov EUR, ako sa uvádza v nariadení Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev v znení neskorších zmien a doplnení (ďalej len „nariadenie o rozpočtových pravidlách“), a v nariadení Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia o rozpočtových pravidlách (ďalej len „vykonávacie pravidlá“). [5] Programy sa opierajú o tzv. opatrenia výnimočnej pomoci s cieľom stanoviť podmienky realizácie politík EÚ v oblasti spolupráce. Tieto môžu byť dlhodobejšie, ale vyžadujú dlhší čas v dôsledku dlhších rozhodovacích postupov vrátane komitológie. [6] Linking relief, reconstruction and development (LRRD). [7] Spoločná bezpečnostná a obranná politika (Európskej únie). [8] Známe aj ako „partnerstvo na budovanie mieru“ (Peace building Partnership – PbP) v rámci nástroja stability. [9] Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť, Ú. v. EÚ L 201, 3.8.2010, s. 30. [10] Generálne riaditeľstvo pre rozvoj a spoluprácu – EuropeAid (Európska komisia). [11] Pozri „Nástroj stability: prehľad záväzkov a platieb za rok 2012“ v pracovnom dokumente útvarov Komisie II, ktorý je pripojený k tejto správe. [12] Právna a finančná zodpovednosť za použitie finančných prostriedkov EÚ vrátane právomoci podpísať a podľa potreby zmeniť a doplniť zmluvy sa prenáša z ústredia Európskej komisie v Bruseli na dotknuté delegácie EÚ. [13] Rámcová zmluva o mechanizme odbornej podpory sa opiera o odborníkov z verejných a poloverejných organizácii v EÚ. Od roku 2008 vykonali odborníci z približne 60 organizácií zo 17 členských štátov viac ako 100 misií. [14] Napr. kontrola vývozu tovaru dvojakého využitia, nezákonné obchodovanie, rekvalifikácia bývalých vedcov v oblasti zbrojárstva, kultúra bezpečnosti a ochrany. [15] Pomoci pri kontrole vývozu a súvisiacej bezpečnosti hraníc. [16] Ročný akčný program na rok 2012 prijala Európska komisia 20. marca 2012 a je dostupný na adrese http://www.eeas.europa.eu/ifs/docs/index_en.htm. [17] Činnosti boli zoskupené tematicky podľa týchto prvkov: posilňovanie kapacít neštátnych subjektov, podpora kapacít včasného varovania, zmena klímy, prírodné zdroje a medzinárodná bezpečnosť, posilnená spolupráca na budovaní kapacít pred začiatkom krízy a po jej skončení s členskými štátmi EÚ. [18] Závery Rady v oblasti predchádzania konfliktom, 3 101. zasadnutie Rady pre zahraničné veci, Luxemburg. 20. jún 2011. [19] Sieť pre dialóg s občianskou spoločnosťou riadi Európsky styčný mierový úrad (European Peace-building Liaison Office – EPLO). [20] Program Európa pre občanov, akcia 2 – Aktívna občianska spoločnosť v Európe; Opatrenie: Podpora projektov iniciovaných organizáciami občianskej spoločnosti. [21] Ročný akčný program na rok 2010: Bolívia, Nikaragua (regionálne), Pakistan, Jemen, Zimbabwe, Východný Timor; ročný akčný program na rok 2011: Burundi, stredná Afrika, Čad, Guinea-Bissau, Libéria, Jordánsko, Libanon, Šalamúnove ostrovy. [22] Projekt nástroja stability s názvom „Zabezpečenie zručností na vedenie dialógu a konštruktívnych rokovaní pre vnútroštátne a miestne subjekty v rámci procesov riadenia vnútorných konfliktov“, ktorý realizoval BCRP v spolupráci s delegáciami EÚ v množstve pilotných krajín v rámci ročného akčného programu na rok 2011. [23] Týmto označením nie sú dotknuté pozície k otázke štatútu a označenie je v súlade s rezolúciou BR OSN č. 1244/99 a so stanoviskom Medzinárodného súdneho dvora (ICJ) k vyhláseniu nezávislosti Kosova. [24] http://www.unep.org/disastersandconflicts/Introduction/EnvironmentalCooperationforPeacebuilding/OtherECPActivities/UNEUPartnership/tabid/54648/Default.aspx. [25] http://unddr.org/meet-the-team/introduction_14.aspx. [26] Tlačová správa Európskej rady (A 70/13) „Reakcia EÚ na arabskú jar: Situácia po dvoch rokoch“. Brusel, 8. februára 2013, s. 4.